HFT ปี 65 ยังโตได้ต่อ
ภาพรวม HFT ปี 64 ถือว่าทำได้ดี มีกำไรสุทธิ 460 ล้านบาท เพิ่มขึ้น 11.70% เมื่อเทียบกับปี 63 ที่มีกำไรสุทธิ 412 ล้านบาท
ภาพรวม HFT ปี 64 ถือว่าทำได้ดี มีกำไรสุทธิ 460 ล้านบาท เพิ่มขึ้น 11.70% เมื่อเทียบกับปี 63 ที่มีกำไรสุทธิ 412 ล้านบาท
18 มี.ค. 2565

คุณค่าบริษัท
แม้งบในไตรมาส 3/2564 ของบริษัท ฮั้วฟง รับเบอร์ (ไทยแลนด์) จำกัด (มหาชน) หรือ HFT ซึ่งเป็นผู้ผลิตยางนอกและยางในรถจักรยานยนต์และรถจักรยาน สะดุดไปเล็กน้อย รับผลกระทบจากต้นทุนวัตถุดิบ ราคายางพาราที่ปรับตัวสูงขึ้น รวมทั้งราคาน้ำมันที่แพงขึ้น และปัญหาขาดแคลนตู้คอนเทนเนอร์ ทำให้ค่าระวางตู้สูงขึ้น ส่งผลให้ต้นทุนค่าขนส่งสูงขึ้น ทว่าภาพรวมในปี 2564 ถือว่าทำได้ดี มีกำไรสุทธิ 460 ล้านบาท เพิ่มขึ้น 11.70% เมื่อเทียบกับปี 2563 ที่มีกำไรสุทธิ 412 ล้านบาท
สาเหตุหลักมาจากรายได้จากการขายที่เพิ่มขึ้น 28.59% อยู่ที่ 3,426 ล้านบาท เมื่อเทียบกับปี 2563 ที่มีรายได้จากการขาย 2,664 ล้านบาท เกิดจากความต้องการของตลาดที่สูงขึ้น แม้อัตรากำไรขั้นต้นจะลดลงจาก 23.31% ในปี 2563 มาอยู่ที่ 19.93% ในปี 2564 สาเหตุมาจากราคาวัตถุดิบที่ปรับตัวสูงขึ้น
สำหรับปี 2565 ผู้บริหารมั่นใจจะเติบโตต่อเนื่อง หลังจากมีการเพิ่มประสิทธิภาพในการผลิต ขยายกำลังผลิตเพิ่ม และการขยายฐานลูกค้า รวมทั้งมีคำสั่งซื้อ (Order) จากฐานลูกค้าเก่ายังสูงต่อเนื่องยาวจนถึงสิ้นปีแล้ว ทั้งในตลาดสหรัฐอเมริกา ยุโรป เอเชีย และไทย
โดยยอดขายในช่วง 2 เดือนแรก ยังเติบโตดีต่อเนื่อง คาดจะหนุนผลการดำเนินงานในไตรมาส 1/2565 ให้เติบโตได้ต่อเนื่อง
ส่วนการปรับกลยุทธ์เพื่อรับมือกับราคาวัตถุดิบที่ปรับตัวสูงขึ้น ปัจจุบันมีการควบคุมต้นทุน โดยกักตุนวัตถุดิบคงคลัง (สต๊อก) ไว้ล่วงหน้ารองรับยาวไปถึงกลางปี 2565 แล้ว และยังมีการปรับราคาขายตามรอบปกติทุก 6 เดือนด้วย ซึ่งจะช่วยให้อัตรากำไรขั้นต้นดีขึ้นอีก
นอกจากนี้ ในเดือน มี.ค. 2565 เตรียมปรับราคาขายใหม่ในตลาดภูมิภาคอาเซียน ส่วนตลาดในไทย เตรียมปรับราคาขายใหม่ในไตรมาส 2/2565 ซึ่งเบื้องต้นได้แจ้งกับทางลูกค้าไปแล้ว ดังนั้น ภาพรวมจะปรับราคาขายยางรถจักรยานขึ้นในไตรมาส 3/2565 ประมาณ 2% เทียบรอบก่อนที่ปรับราคาขึ้น 7%
ขณะเดียวกันจะมีการลงทุนจัดซื้อเครื่องจักรใหม่ เพื่อทดแทนเครื่องจักรเดิม ซึ่งจะได้รับมอบกลางปี 2565 โดยจะหนุนกำลังการผลิตเพิ่ม 20-30% ตามความสามารถในการผลิตเส้นยางที่มากขึ้น ซึ่งจะมีการเพิ่มการผลิตพรีเมี่ยมโปรดักส์ใหม่ ด้วยราคา และมาร์จิ้นที่สูงกว่าเดิม รวมทั้งลงทุนติดตั้งแผงโซลาร์เซลล์ เพื่อลดต้นทุนการใช้ไฟฟ้า 12 ล้านบาทต่อปี
สำหรับการประเมินมูลค่า (Valuation) ปัจจุบันราคาหุ้น HFT ซื้อขายกันที่ P/E ระดับ 11.71  เท่า เทียบกับ P/E ตลาดโดยรวมที่ระดับ 19-20  เท่า ถือว่าราคาซื้อขายต่ำกว่าตลาดมาก แต่อย่างไรก็ตาม ถ้าดูจาก P/BV ที่ระดับ  1.53 เท่า ก็สอดคล้องกับค่าเฉลี่ยที่ส่วนใหญ่ P/BV จะอยู่ที่ระดับ 1–2 เท่า
…
รายชื่อผู้ถือหุ้นใหญ่
รายชื่อกรรมการ